18.pielikums

Ministru kabineta

2014.gada \_\_\_\_\_\_\_\_\_\_\_\_\_\_\_

noteikumiem Nr.\_\_\_\_\_

**Sociālās zinības.**

**Mācību priekšmeta standarts 1.-9.klasei**

**I. Mācību priekšmeta mērķis un uzdevumi**

 1. Mācību priekšmeta "Sociālās zinības" mērķis ir sekmēt sociālo procesu izpratni, kā arī izglītojamā gatavību pieņemt un īstenot sociāli atbildīgus lēmumus personiskajā, profesionālajā un sabiedriskajā dzīvē demokrātiskā sabiedrībā.

 2. Mācību priekšmeta "Sociālās zinības" uzdevums ir radīt izglītojamam iespēju:

 2.1. veidot izpratni par sabiedrības sociālpolitiskās un ekonomiskās attīstības likumsakarībām un ētisko vērtību kopumu;

 2.2. veidot izpratni par cilvēka garīgās un fiziskās attīstības vispārējām norisēm, veselīgu dzīvesveidu un veselībai labvēlīgu vidi;

 2.3. apgūt sabiedrisko norišu un personības attīstības pētīšanas un interpretēšanas prasmes un sociālo zinību mācīšanās prasmes;

 2.4. izkopt saskarsmes un sadarbības prasmes;

 2.5. apgūt demokrātiskas pilsoniskās līdzdalības prasmes un izkopt tolerantu attieksmi pret kultūru daudzveidību;

 2.6. apzināt un izkopt savus ētiskos uzskatus un pieņemt ar tiem saskaņotus lēmumus;

 2.7. apzināties veselības un dzīvības vērtību, savu un citu atbildību par veselību un veselīgu vidi, izkopt veselīgus paradumus;

 2.8. veidot un sekmēt skolēnu izpratni un attieksmi pret satiksmes drošību un citu drošības noteikumu ievērošanu.

**II. Mācību priekšmeta obligātais saturs**

 3. Gatavība sociāli atbildīgai nostājai:

 3.1. pārdomāti personiskie ētiskie uzskati;

 3.2. veselības un dzīvības vērtības apzināšanās;

 3.3. pilsoniskās līdzdalības prasmes un toleranta attieksme pret atšķirīgām kultūrām un atšķirīgo sabiedrībā kopumā;

 3.4. darba vērtības apzināšanās un turpmākās profesionālās darbības jomas izvēle.

 4. Sociālpolitisko un ekonomisko norišu un personības attīstības pētīšana un interpretēšana:

 4.1. mērķtiecīga, atbildīga, iecietīga sadarbība mācību un sociālo problēmu risināšanā;

 4.2. mācību darba plānošana un vērtēšana;

 4.3. darbs ar informāciju;

 4.4. sabiedrības un personības pētīšana un interpretēšana.

 5. Izpratne par cilvēka un sabiedrības attīstības norisēm un likumsakarībām:

 5.1. ētiskās vērtības un mantojums;

 5.2. personības tikumiskā izaugsme;

 5.3. saskarsmes ētiskie aspekti;

 5.4. garīgā veselība;

 5.5. augšanas, fiziskās un garīgās attīstības likumsakarības;

 5.6. veselīgs dzīvesveids;

 5.7. personīgā drošība;

 5.8. veselīga vide;

 5.9. ekonomikas pamatproblēma un pamatjautājumi;

 5.10. patērētājs ekonomikā;

 5.11. ražotājs ekonomikā;

 5.12. valsts loma ekonomikā;

 5.13. darbs un karjera;

 5.14. nauda;

 5.15. cilvēks un sabiedrība;

 5.16. demokrātiska valsts un sabiedrība;

 5.17. tiesības un pienākumi demokrātiskā valstī;

 5.18. Latvija Eiropā un pasaulē.

**III. Pamatprasības mācību priekšmeta apguvei, beidzot 3.klasi**

 6. Gatavība sociāli atbildīgai nostājai. Izglītojamais:

 6.1. vērtē savu un citu rīcību, raksturojot to kā labu vai sliktu, un pamato savu vērtējumu;

 6.2. attīsta pozitīvu pieeju dzīvei (optimismu);

 6.3. izprot palīdzības nozīmi, ir izpalīdzīgs;

 6.4. novērtē dalīšanās prieku (prot dalīties ar citiem);

 6.5. ievēro norises dabā, interesējas par tām, jūt līdzi dzīvām būtnēm;

 6.6. apzinās savu saistību ar vidi un atbildību par to;

 6.7. atšķir savai veselībai drošu un nedrošu vidi;

 6.8. novērtē, cik svarīgi ir rūpēties par veselību; atšķir veselībai un videi draudzīgu un nedraudzīgu rīcību;

 6.9. apzinās, ka var piedalīties lēmumu pieņemšanā un to īstenošanā ģimenē, klasē, skolā;

 6.10. apzinās ģimenes, dzimtās vietas nozīmi savā dzīvē;

 6.11. izvēles situācijā ikdienā izvērtē vairākas alternatīvas un pieņem ekonomiskās izvēles situācijā pamatotu lēmumu.

 7. Sociālpolitisko un ekonomisko norišu un personības attīstības pētīšana un interpretēšana. Izglītojamais:

 7.1. prot pastāstīt par to, ko prot un var iemācīt citiem;

 7.2. prot strādāt pārī - uzklausa otra domas, saskata otra vajadzības un izpilda darbu atbilstoši skolotāja norādījumiem;

 7.3. prot pastāstīt par savām izjūtām situācijās, kad saņēmis mīlestību, rūpes, piedošanu un kad to sniedzis;

 7.4. ir draudzīgs, ieinteresēts un atsau­cīgs, strādājot pārī;

 7.5. strādājot pārī, ierosina, kā uzlabot klases vai skolas vidi;

 7.6. ievēro grupas darba noteikumus;

 7.7. prot pastāstīt par pārī (vai grupā) paveiktu darbu;

 7.8. prot ieplānot laiku, iekārtot darba vietu mācībām, izvēlēties un turēt kārtībā mācību uzdevumam nepieciešamos mācību piederumus;

 7.9. spēj secīgi izpildīt mācību uzdevumu atbilstoši skolotāja norādījumiem vai iepriekš dotam uzdevuma aprakstam;

 7.10. vērtē savus un vienaudžu sasniegumus pēc skolotāja dota parauga;

 7.11. izrāda vēlmi iegūt informāciju par personības un sabiedrības attīstības jautājumiem;

 7.12. atrod mācību uzdevuma veikšanai nepieciešamo informāciju skolotāja norādītajos informācijas avotos (Latvijas karte, zīmējums, uzziņu literatūra, vienkārši grafiki, saruna ar līdzcilvēkiem, plašsaziņas līdzekļi, arī internets);

 7.13. pēc skolotāja norādījuma izmanto dažādus informācijas ieguves veidus (intervē, anketē, novēro);

 7.14. prot atrast un izmantot mācību uzdevumam nepieciešamo informāciju;

 7.15. prot pareizi lietot sociālo zinību jēdzienus (atbilstoši standarta pamatprasību sadaļai "Izpratne par cilvēka un sabiedrības attīstības norisēm un likumsakarībām");

 7.16. prot sakārtot savas dzīves, savas ģimenes (dzimtas) notikumus hronoloģiskā secībā;

 7.17. saprot, ka katrai rīcībai ir sekas;

 7.18. prot izteikt savu viedokli;

 7.19. skolotāja vadībā prot sagatavoties sarunai (sagatavot jautājumus, sarunāt tikšanos);

 7.20. skolotāja vadībā izstrādā jautājumus un veic aptauju.

 8. Izpratne par cilvēka un sabiedrības attīstības norisēm un likumsakarībām. Izglītojamais:

 8.1. prot pastāstīt un ar piemēriem ilustrēt to, ka godīgums, čaklums, labestība un mīlestība ir nozīmīgas tikumiskās vērtības;

 8.2. prot nosaukt un pamatot sev nozīmīgas tikumiskās īpašības;

 8.3. apzinās un ar piemēriem ilustrē to, ka cilvēka ētisko rīcību var noteikt prāts, jūtas un gribasspēks;

 8.4. saprot, ka cilvēkiem var būt atšķirīgi ētiskie uzskati, un ar piemēriem no savas pieredzes ilustrē dažādas uzvedības, rīcības, attieksmes un attiecību izpausmes;

 8.5. apzinās īpašības, kas veicina labvēlīgu saskarsmi;

 8.6. prot izvēlēties pieklājīgu uzvedību konkrētā situācijā (piemēram, skolā, uz ielas, sabiedriskajā transportā);

 8.7. raksturo sevi kā dabas daļu un sabiedrības daļu (bioloģisku un sabiedrisku būtni);

 8.8. salīdzina, kas kopīgs un kas atšķirīgs dažādiem cilvēkiem (piemēram, intereses, vērtības, izskats, uzskati);

 8.9. pazīst dažādu emociju izpausmes; spēj saistīt emocijas ar notikumiem;

 8.10. zina, kas ir nepieciešams fiziskai un garīgai attīstībai;

 8.11. prot skaidrot, kāpēc jārūpējas par veselību;

 8.12. zina, kā rūpēties par savu veselību ikdienā (personīgā un zobu higiēna, veselīgs uzturs un fiziskā aktivitāte);

 8.13. zina par zāļu lomu veselības atjaunošanā un saglabāšanā un zāļu nekontrolētas lietošanas iespējamām sekām;

 8.14. zina par sadzīves ķīmisko līdzekļu un medikamentu iespējamo ietekmi uz veselību (saindēšanās un atkarības attīstība);

 8.15. zina, ka smēķēšana, alkohola un narkotisko vielu lietošana, kā arī pārmērīga aizraušanās ar azartspēlēm un datorspēlēm nelabvēlīgi ietekmē veselību un darbspējas;

 8.16. zina, kā saglabāt savu un citu cilvēku drošību mājās, uz ielas, skolā;

 8.17. zina un ievēro ceļu satiksmes noteikumus, kas nodrošina gājēju un pasažieru drošību;

 8.18. zina, kas ir vardarbība, vardarbības veidus; zina, kur meklēt palīdzību nelaimes gadījumos un kā rīkoties vardarbības gadījumos;

 8.19. novērtē apkārtējās vides tīrību, drošību, skaistumu;

 8.20. zina cilvēka pamatvajadzības; prot atšķirt vēlmes no vajadzībām;

 8.21. saprot, ka katrs cilvēks var būt darbaspēks, un prot pastāstīt, ko cilvēks var piedāvāt darba tirgū (fiziskais spēks, zināšanas, prasmes, iemaņas, pieredze, dotumi);

 8.22. zina, kas ir nauda, un prot ar piemēriem pastāstīt par naudas īpašībām;

 8.23. prot pastāstīt par ģimenes un dzimtās vietas nozīmi savā dzīvē;

 8.24. lieto jēdzienus: cilvēku grupas, savstarpējās attiecības, atbildība;

 8.25. prot pastāstīt par Latvijas galvaspilsētu, sava rajona centru, savu pilsētu, pagastu;

 8.26. pazīst sava pagasta (pilsētas) un Latvijas simbolus, zina to lietojumu, zina valsts svētkus un prot pastāstīt par to svinēšanas tradīcijām skolā;

 8.27. prot pastāstīt, ko pašvaldība veic iedzīvotāju labā;

 8.28. saprot, ka katram cilvēkam ir tiesības un pienākumi; prot nosaukt nozīmīgākās bērna tiesības un pienākumus, kas skolēnam jāveic ikdienā (ģimenē, skolā);

 8.29. zina savas tiesības un pienākumus ģimenē, klasē, skolā;

 8.30. zina, ka pastāv dažādi noteikumi; izprot, kādas var būt sekas, tos ievērojot un neievērojot;

 8.31. zina, ka Latvija atrodas Eiropā;

 8.32. zina, ka Latvijā dzīvo dažādas tautības.

 9. Izglītojamā attieksmes raksturo šī pielikuma 6.2., 6.3., 6.4., 6.5., 6.8., 6.11., 7.4. un 7.11.apakšpunktā minētās prasības.

**IV. Pamatprasības mācību priekšmeta apguvei, beidzot 6.klasi**

 10. Gatavība sociāli atbildīgai nostājai. Izglītojamais:

 10.1. izprot saikni starp rīcību un sekām; pauž savu tikumisko izvēli;

 10.2. apzinās dzīves mērķa nozīmību un prot pastāstīt par savu dzīves mērķi citiem;

 10.3. izmantojot savu pieredzi un mākslas tēlus, izskaidro solidaritātes un izpalīdzības nozīmi cilvēku attiecībās;

 10.4. novērtē ziedošanas nepieciešamību un ziedotāja ieguvumus;

 10.5. apzinās dzīvības vērtību; izrāda saudzīgu attieksmi pret dzīvām būtnēm;

 10.6. atšķir saudzīgas un nesaudzīgas darbības pret vidi un izvēlas videi saudzīgu rīcību;

 10.7. novērtē veselību veicinošu vidi;

 10.8. apzinās, ka cilvēks pats ir atbildīgs par savu veselību un drošību;

novērtē savus veselību ietekmējošos paradumus;

 10.9. zina, kā izmantot skolas pašpārvaldes iespējas, lai uzlabotu skolas vidi;

 10.10. novērtē ģimeni, mājas, dzimteni kā nozīmīgas vērtības savā un citu cilvēku dzīvē;

 10.11. atzīst citu tiesības uz atšķirīgiem uzskatiem;

 10.12. ekonomiskās izvēles situācijā izvērtē alternatīvas, ar ekonomiskiem apsvērumiem pamato savu izvēli un pieņem lēmumu, kā rīkoties.

 11. Sociālpolitisko un ekonomisko norišu un personības attīstības pētīšana un interpretēšana. Izglītojamais:

 11.1. izprot sadarbības priekšrocības;

 11.2. novērtē savas spējas izpildīt dažādas sociālās lomas, mācoties grupā;

 11.3. prot strādāt grupā - uzklausa un pārdomā citu uzskatus, neizdarot pārsteidzīgus secinājumus, atzīst citu vajadzības un intereses, kā arī ņem vērā citu domas, emocijas, pieredzi, attieksmes, pārliecību;

 11.4. novērtē grupu darba priekšrocības un iespējamās grūtības mācību mērķu sasniegšanai;

 11.5. spēj iejusties citu cilvēku situācijā un apzinās, ka cita cilvēka rīcību nosaka viņa vērtības, uzskati, pārliecība;

 11.6. ir draudzīgs, ieinteresēts un atsau­cīgs attieksmē pret visiem grupas biedriem;

 11.7. strādājot grupā, iesaistās sadarbības problēmu (viedokļu neuzklausīšana, dominēšana, personības, nevis uzskatu kritizēšana) konstruktīvā risināšanā;

 11.8. izstrādā grupas darba noteikumus atbilstoši mācību uzdevumam;

 11.9. prot sniegt mutisku ziņojumu par grupas darba rezultātiem;

 11.10. prot prognozēt mācību uzdevuma veikšanai nepieciešamo laiku;

 11.11. spēj secīgi izpildīt mācību uzdevumu un plānot mācību uzdevuma izpildi;

 11.12. prot kopā ar skolotāju formulēt mācību sasniegumu kritērijus un vērtēt savu un vienaudžu veikumu atbilstoši kritērijiem;

 11.13. prot mērķtiecīgi uzdot jautājumus par apspriežamo tematu;

 11.14. zina, kādos informācijas avotos meklējama informācija par sociālpolitiskiem, ekonomiskiem jautājumiem; prot to patstāvīgi atrast dažādos informācijas avotos (uzziņu literatūra, plašsaziņas līdzekļi, datorresursi) un izmantot mācību uzdevumu veikšanai;

 11.15. aptaujājot, sarunājoties, klausoties citu stāstījumu un lasot prot iegūt nepieciešamo informāciju par personību un sabiedrību;

 11.16. atbilstoši mācību uzdevumam atšķir būtisku informāciju no maznozīmīgas;

 11.17. ar izpratni lieto sociālo zinību terminus (atbilstoši standarta pamatprasību sadaļai "Izpratne par cilvēka un sabiedrības attīstības norisēm un likumsakarībām");

 11.18. prot sakārtot hronoloģiskā secībā sava pagasta, novada, Latvijas svarīgākos notikumus;

 11.19. prot dažādās dzīves situācijās saskatīt un izvērtēt cēloņu un seku mijsakarības;

 11.20. prot saskatīt dažādus viedokļus, prot formulēt savu viedokli;

 11.21. prot sagatavoties intervijai, intervēt, apkopot un noformēt intervijas materiālus;

 11.22. prot, strādājot grupā, sastādīt anketu, veikt aptauju, apkopot un noformēt aptaujas rezultātus;

 11.23. prot ar toleranci izturēties pret atšķirīgām vērtībām, uzskatiem, pārliecību.

 12. Izpratne par cilvēka un sabiedrības attīstības norisēm un likumsakarībām. Izglītojamais:

 12.1. paskaidro, kā ētisko vērtību izpratne ietekmē sabiedrībā valdošos priekšstatus un paradumus; ar piemēriem ilustrē to, kā cilvēku ētiskā pārliecība ietekmē viņu raksturu, rīcību;

 12.2. prot paskaidrot, balstoties uz personisko pieredzi, kas ir ētiskais ideāls, kāda rīcība ir tikumiska un kāda netikumiska (iekšējie, ārējie faktori), kas ir sirdsapziņa;

 12.3. paskaidro, kas ietekmē ētisko izvēli (ētiskā pārliecība, kas izriet no pasaules uzskata, vērtības);

 12.4. prot pastāstīt, kāpēc cilvēki ir dažādi, ka cilvēku dažādības iemesls ir viņu uzskati, vērtības un pārliecība; prot saskatīt un raksturot savstarpējas cieņas pilnus vienlīdzīgus, godīgus un labestīgus saskarsmes veidus;

 12.5. izprot, ka cilvēka rīcību nosaka iekšējie un ārējie kontroles mehānismi;

 12.6. izprot nesaskaņu cēloņus; novērtē pieklājīgas uzvedības nozīmi sadarbības veicināšanā;

 12.7. prot pieklājīgi uzvesties uz ielas un sabiedriskās vietās (piemēram, veikalā, sabiedriskajā transportā, teātrī, sakrālās vietās);

 12.8. zina, kāda uzvedība veicina labas savstarpējās attiecības; izprot savas iespējas sagādāt pozitīvas emocijas; novērtē savstarpējo attiecību un draudzības nozīmi cilvēka dzīvē;

 12.9. prot raksturot dažādas emocijas un izprot savas iespējas ietekmēt citu cilvēku emocijas;

 12.10. izprot cilvēka augšanas un attīstības norises cilvēka dzīves laikā: piedzimšanu, bērnību, pusaudža gadus, jaunību, briedumu, vecumu un nāvi;

 12.11. zina par pārmaiņām zēnu un meiteņu ķermenī pusaudžu vecumā;

 12.12. izprot, ka augot un attīstoties mainās arī pienākumi, atbildība un savstarpējās attiecības;

 12.13. izprot, kā izpaužas savstarpējas rūpes un atbildība ģimenē;

 12.14. novērtē veselību kā vērtību un prot pamatot veselīga dzīvesveida nozīmi;

 12.15. zina, kā uzturs un fiziskā aktivitāte ietekmē veselību; zina un var izskaidrot veselīga uztura pamatprincipus; prot izvēlēties veselīgu uzturu;

 12.16. izprot, kāpēc nepieciešams ievērot personīgo higiēnu un plānot laiku darbam un atpūtai;

 12.17. zina, kā izsargāties no biežāk sastopamajām ādas slimībām;

 12.18. zina, kas ir atkarību izraisošas vielas; izprot smēķēšanas (arī pasīvās smēķēšanas), alkohola un narkotiku ietekmi uz veselību un darbspējām;

 12.19. zina, kas ir vardarbība, vardarbības veidus, zina, kur meklēt palīdzību nelaimes gadījumos un kā rīkoties vardarbības gadījumos;

 12.20. zina, kā rīkoties nelaimes gadījumos un sniegt elementāru palīdzību cietušajam;

 12.21. zina un ievēro ceļu satiksmes noteikumus (arī par velosipēdistu drošību) un citus drošības noteikumus;

 12.22. izprot cilvēku, institūciju un valstu sadarbības nozīmi tīras vides uzturēšanā; ar piemēriem ilustrē to, kā cilvēku darbība ietekmē apkārtējo vidi;

 12.23. atšķir cilvēka galvenās ekonomiskās vajadzības un sociālās vajadzības; prot raksturot savas, ģimenes ekonomiskās vēlmes un vajadzības;

 12.24. izprot patērētāja lomu, apzinās patērētāja pienākumus un tiesības;

 12.25. zina, ka ražošanas resursi ir ierobežoti; prot raksturot komercdarbības veidus tuvākajā apkārtnē (pagastā/pilsētā/mikrorajonā);

 12.26. prot nosaukt galvenos nodokļu veidus, ilustrēt tos ar piemēriem;

 12.27. izprot darba nozīmi cilvēka labklājības veidošanā un prot ar piemēriem ilustrēt gadījumus, kad zināšanas, izglītība, uzņēmība palīdzējušas cilvēkiem kļūt turīgiem un gandarītiem;

 12.28. zina naudas īpašības un funkcijas, prot savas zināšanas ilustrēt ar piemēriem;

 12.29. raksturo ģimeni, mājas, dzimteni kā nozīmīgas vērtības savā un citu cilvēku dzīvē;

 12.30. prot pastāstīt par Latvijas novadiem un tās kaimiņvalstīm;

 12.31. prot pastāstīt par Latvijas valsts simboliem, valsts svētkiem un piemiņas dienām (piemēram, 25.martu, 14.jūniju, 20.janvāri);

 12.32. zina galvenos publiskās varas veidus: tiesu vara, likumdevēja vara un izpildvara;

 12.33. raksturo un ar piemēriem ilustrē demokrātijas kā politiska režīma un atbilstoša dzīvesveida izpausmes;

 12.34. prot pastāstīt par valsts uzdevumiem;

 12.35. prot pastāstīt par bērna tiesībām un pienākumiem;

 12.36. prot ilustrēt ar piemēriem saistību starp tiesībām, atbildību un pienākumiem;

 12.37. zina, ka par likuma pārkāpumiem var tikt piemērots sods;

 12.38. *zi*na nozīmīgākās kultūras jomas (izglītība, reliģija, māksla, literatūra, folklora, etnogrāfija) un nodarbošanās veidus, ir izpratne par sadzīves organizēšanu;

 12.39. prot salīdzināt un saskatīt dažādu tautu kopīgās un atšķirīgās iezīmes, to izpausmes paražās un tradīcijās;

 12.40. zina, ka Latvija ir Eiropas Savienības dalībvalsts.

 13. Izglītojamā attieksmes raksturo šī pielikuma 10.2., 10.5., 10.6., 10.7., 10.8., 10.10., 10.11., 11.3., 11.6., 12.8. un 12.14.apakšpunktā minētās prasības.

**V. Pamatprasības mācību priekšmeta apguvei, beidzot 9.klasi**

 14. Gatavība sociāli atbildīgai nostājai. Izglītojamais:

 14.1. pauž savu tikumisko izvēli, to pamatojot;

 14.2. spēj piedalīties diskusijā par eksis­tenciāli nozīmīgiem jautājumiem (piemēram, mīlestība un naids, dzīvība un nāve, laicīgais un svētais, dzīves jēga);

 14.3. spēj izvērtēt savu rīcību, izmantojot ētisku argumentāciju, ja nepieciešams, atzīt savas kļūdas un aizspriedumus un mainīties;

 14.4. ir iecietīgs pret atšķirīgo (izņemot gadījumus, ja tiek aizskarta personības un sabiedrības drošība);

 14.5. apzinās altruisma nozīmi; izprot ziedošanas, sponsorēšanas, mecenātisma, filantropijas nepieciešamību, pamatojot to ar piemēriem;

 14.6. respektē cilvēka dzīvības vērtību; zina, ka ir dažādi uzskati par klonēšanas, abortu un eitanāzijas pieļaujamību, ir sava nostāja šajā jautājumā;

 14.7. vērtē pašvaldības un valsts mēroga darbību ietekmi uz dabu un cilvēka veselību;

 14.8. izprot veselību veicinošas vides veidošanas pamatprincipus;

 14.9. apzinās tos savus paradumus, kuri ietekmē veselību, pamato to izvēli; nosaka savu un sabiedrības atbildību par veselību un drošību; novērtē veselīgas sabiedrības priekšrocības;

 14.10. zina un praksē izmanto pilsoniskās līdzdalības iespējas skolas, pašvaldības un valsts mēroga norisēs;

 14.11. novērtē ģimenes nozīmi personības tapšanā un socializācijā;

 14.12. izprot, ka cilvēkiem ir dažāda reliģiskā, politiskā un cita pārliecība;

ir tolerants pret mazākuma viedokli;

 14.13. izvēles situācijā, balstoties uz ekonomiskiem apsvērumiem un ievērojot godīguma, taisnīguma un cilvēkmīlestības principus, izvērtē vairākas alternatīvas, prognozē pieņemtā lēmuma īstenošanas sekas un pieņem lēmumu darbībai;

 14.14. apzinās darba vērtību; plāno savu turpmākās profesionālās darbības jomu, izvērtējot savas spējas, intereses un sabiedrības vajadzības;

14.15. izprot e-pakalpojumu būtību un zina, kur meklēt informāciju par valsts un pašvaldību e-pakalpojumiem.

 15. Sociālpolitisko un ekonomisko norišu un personības attīstības pētīšana un interpretēšana. Izglītojamais:

 15.1. ar piemēriem ilustrē sekmīgu sadarbību;

 15.2. pauž savu viedokli vai piedāvā problēmas risinājumu un uzklausa citu viedokli kopīgo mācību un sociālo mērķu sasniegšanai;

 15.3. prot saskaņot savas un citu vajadzības, meklējot problēmu risinājumus;

 15.4. spēj pieņemt kompromisu kopīgo mācību un sociālo mērķu sasniegšanai;
 15.5. mācību un sociālo mērķu sasniegšanai sniedz atbalstu citiem grupas biedriem;

 15.6. pārvalda savas emocijas saskarsmē un sadarbībā;

 15.7. pieņem un ciena citus grupas biedrus (tolerance);

 15.8. sadarbojas ar citiem, piedaloties vietējai sabiedrībai nozīmīgos projektos;

 15.9. uzņemas atbildību par savu ieguldījumu kopīgo mācību mērķu sasniegšanai;

 15.10. atbilstoši grupas mērķiem izstrādā un, ja nepieciešams, ierosina mainīt grupas darba noteikumus;

 15.11. prot publiski uzstāties par grupas darba rezultātiem;

 15.12. prot vērtēt mācībām nepieciešamo laiku un veikt nepieciešamās korekcijas;
 15.13. prot plānot mācību darba secību, mācīšanās gaitā vērtēt savu mācīšanos un veikt nepieciešamās korekcijas mācību uzdevuma veikšanas secībā;

 15.14. ir atradis sev piemērotāko veidu, kā organizēt mācīšanos, un spēj pastāstīt par to citiem;

 15.15. prot kopā ar grupas biedriem formulēt mācību sasniegumu kritērijus un vērtēt savu un citu skolēnu veikumu atbilstoši kritērijiem;

 15.16. izmanto mērķtiecīgu jautājumu uzdošanu kā personības un sabiedrības pētīšanas instrumentu;

 15.17. apzinās un pieņem domu, ka uz vienu jautājumu par personību un sabiedrību var būt vairākas pareizas atbildes;

 15.18. atbilstoši mācību mērķim patstāvīgi izvēlas un lieto piemērotus informācijas avotus;

 15.19. kritiski novērtē, izvēlas un izmanto mācību uzdevumam atbilstošu informācijas ieguves veidu;

 15.20. prot dažādos veidos sistematizēt un apkopot informāciju, arī izmantojot grafiskās formas (tabulas, shēmas, domu kartes);

 15.21. izvēlas un pareizi lieto sociālo zinību terminus (atbilstoši standarta pamatprasību sadaļai "Izpratne par cilvēka un sabiedrības attīstības norisēm un likumsakarībām");

 15.22. prot prognozēt savas rīcības sekas, balstoties uz cēloņu un seku mijsakarību izpratni;

 15.23. prot analizēt dažādus viedokļus, izvērtējot faktus, un argumentēti aizstāvēt savu viedokli;

 15.24. prot atbilstoši mērķim analizēt, novērtēt un izmantot intervijā iegūto informāciju;

 15.25. prot atbilstoši uzdevumam sastādīt anketu, apkopot un analizēt aptaujas rezultātus.

 16. Izpratne par cilvēka un sabiedrības attīstības norisēm un likumsakarībām. Izglītojamais:

 16.1. prot pastāstīt par pastāvīgo ētisko vērtību pasaulē un raksturot universālās ētiskās vērtības: labestību, godīgumu, taisnīgumu, iecietību, līdzcietību, uzticību, brīvību un pietāti pret dzīvību, patiesumu, draudzību, mīlestību, solidaritāti, cieņu, atbildību;

 16.2. prot raksturot ētiskās pamatvērtības kristietībā, folklorā un to mijiedarbību ar sekulārajām vērtībām;

 16.3. prot raksturot vismaz divu dažādu sociālo grupu ētiskos ideālus, izmantojot piemērus no dzīves, vēstures, mākslas;

 16.4. raksturo cilvēka iekšējo pasauli kā sirdsapziņas, prāta un jūtu kopumu;

 16.5. prot paskaidrot, kas ir gribas brīvība un kā personisko izvēli ietekmē personiski pieņemtas ētiskās vērtības;

 16.6. raksturo savas ģimenes ētiskās vērtības un novērtē ģimenes ieguldījumu savas personības veidošanā;

 16.7. pazīst un raksturo iekšējās un ārējās kontroles mehānismus, kuri nosaka cilvēka rīcību un attiecības;

 16.8. zina par konfliktu veidiem un prot piedāvāt savu konflikta risināšanas ceļu;

 16.9. ir apguvis lietišķās saskarsmes pamatus;

 16.10. izprot pozitīvu savstarpējo attiecību veidošanas principus;

 16.11. izprot dažādu emociju un stresa cēloņus; zina, kā pārvarēt negatīvas emocijas un stresu, kā rīkoties psiholoģiskas krīzes gadījumos;

 16.12. izprot fizioloģiskās pārmaiņas pusaudža un jaunieša organismā;

 izprot, kā notiek jaunieša garīgā pilnveidošanās (attīstās intelekts, personīgā attieksme, vērtību sistēma, iejūtīgums pret citiem cilvēkiem);

 16.13. zina par garīgās pilnveidošanās dažādiem ceļiem (piemēram, pašdisciplīna, pašizziņa, lūgšana);

 16.14. izprot seksualitātes būtību, dzimumu lomas; apzinās dzimumu līdztiesības vērtību;

 16.15. zina par seksuālajām novirzēm, seksa industriju;

 16.16. izprot ģimenes partnerattiecību būtību un savstarpējo atbildību un izsaka savu viedokli par vērtībām ģimenē (mīlestību, savstarpēju cieņu, atbildību, uzticību, godīgumu);

 16.17. zina par ģimenes plānošanas nozīmi un iespējām, tai skaitā kontracepcijas metodēm;

 16.18. izprot fiziskās un garīgās veselības kopsakarības;

 16.19. izprot un raksturo savu paradumu ietekmi uz veselību;

 16.20. izprot fiziskās aktivitātes nozīmi cilvēka veselības saglabāšanā, prot izvēlēties sev piemērotus fiziskos vingrinājumus un noteikt vēlamo slodzi;

 16.21. izprot veselīga uztura pamatprincipus, izprot neveselīga uztura ietekmi uz organismu un dažādu slimību attīstību (gremošanas, vielmaiņu slimības, anoreksija, bulīmija;

 16.22. zina infekciju izplatīšanās mehānismus; zina, kā izsargāties no seksuāli transmisīvajām infekcijām un HIV/AIDS; izprot seksuāli transmisīvo infekciju un HIV/AIDS profilakses nozīmi;

 16.23. izprot, ka atkarība ir slimība; nosaka un pamato atkarību izraisošo vielu lietošanas cēloņus; izprot atkarību izraisošo vielu ietekmi uz cilvēka fizisko, psihisko un sociālo veselību;

 16.24. zina, kā Latvijas normatīvie akti regulē atkarību izraisošo vielu lietošanu un izplatīšanu;

 16.25. prot sniegt pirmo palīdzību atbilstoši situācijai (kur var palīdzēt sev vai citiem), zina, kā izsaukt palīdzības dienestus, spēj sniegt emocionālu atbalstu grūtībās;

16.26. zina un ievēro ceļu satiksmes noteikumus (arī par velosipēdistu un motorizēto transportlīdzekļu vadītāju drošību) un citus drošības noteikumus; 16.27. zina, kā rīkoties bīstamās situācijās mājās, uz ielas, kalnos, uz ūdens, mežā, ugunsgrēka gadījumā, saskarē ar elektrību vadošiem priekšmetiem;

 16.28. izprot cilvēka un vides mijiedarbību; zina, kā vides ķīmiskais, fizikālais un bioloģiskais piesārņojums ietekmē cilvēku veselību;

 16.29. apzinās un pamato vides aizsardzības un sakārtošanas pasākumu nozīmību;

 16.30. zina, kā Latvijas normatīvie akti regulē vides aizsardzību;

 16.31. zina cilvēku saimnieciskās darbības veidus un principus, cilvēku ekonomiskās vēlmes un vajadzības, pieprasījuma un piedāvājuma likumsakarības, cenu veidošanās principus, ražošanas faktorus, komercdarbības veidus un finansēšanas avotus, valsts ekonomiskās sistēmas;

 16.32. zina, kā rīkoties, lai aizstāvētu patērētāja tiesības;

 16.33. zina, kas ir komercdarbība, un prot to raksturot;

 16.34. zina, kas ir nodokļi, izprot to nepieciešamību; zina, kā tiek iekasēti nodokļi; prot aprēķināt galvenos nodokļus: pievienotās vērtības nodokli (PVN), sociālās apdrošināšanas iemaksu, ienākuma nodokli;

 16.35. zina, kas ir darba tirgus un kādas ir iespējas tajā iesaistīties;

 16.36. zina, kas ir bezdarbs, ar piemēriem prot raksturot tā veidus un zina, kādas ir valsts sociālās garantijas;

 16.37. lieto matemātiskās prasmes finanšu aprēķinos (piemēram, valūtas maiņas kursa, kredītprocentu, nodokļu aprēķinos);

 16.38. raksturo ģimenes nozīmi personības tapšanā un socializācijā;

 16.39. zina un prot pastāstīt par ģimenes tiesību un laulības līguma būtību;

 16.40. zina un izprot jēdzienus: ģimene, iedzīvotāju struktūra, demogrāfiskā politika, demogrāfiskie rādītāji;

 16.41. prot izskaidrot un argumentēti pierādīt, ka profesionālās darbības izvēle ir viens no faktoriem, kas nosaka cilvēka vietu sabiedrībā;

 16.42. zina valsts pazīmes, prot raksturot demokrātisku un nedemokrātisku valsti;

 16.43. zina Latvijas valsts simbolus;

 16.44. zina jēdzienus: vara, valsts, demokrātija, vēlēšanas, pilsonis, naturalizācija, izpildvara, likumdevēja vara, tiesu vara;

 16.45. zina trīs galvenos varas veidus (likumdevēja vara, izpildvara, tiesu vara) un to funkcijas, ar piemēriem ilustrē to īstenojumu dzīvē;

 16.46. raksturo prezidentālu un parlamentāru iekārtu;

 16.47. zina pašvaldību kompetences un izskaidro valsts iekšējās un ārējās funkcijas;

 16.48. zina tiesiskuma jēdzienu, prot nosaukt cilvēka pamattiesības un apzinās to neaizskaramību;

 16.49. prot pastāstīt par tiesas nozīmi indivīda, sabiedrības un valsts dzīvē;

 16.50. prot atšķirt tiesisku rīcību no prettiesiskas rīcības;

 16.51. zina starptautisko normatīvo aktu ietekmi uz Latvijas normatīvajiem aktiem; prot paskaidrot un ar piemēriem ilustrēt jēdzienus: referendums, ratificēt;

 16.52. zina Satversmes (konstitūcijas) nozīmi demokrātiskā sabiedrībā un paskaidro, uz kādām vērtībām tā balstīta;

 16.53. prot atšķirt, kādus procesus regulē Latvijas likumi: Civilprocesa likums, Kriminālprocesa likums, Darba likums, Administratīvā procesa likums;

 16.54. zina jēdzienus: suverenitāte, konvencija, republika, unitāra un federatīva valsts, globalizācija; izskaidro jēdzienus: nācija, tauta, tautība, pilsonība, pilsonis;

 16.55. zina, kāpēc izveidota Eiropas Savienība, kā tā darbojas, kādi ir tās darbības virzieni;

 16.56. zina, kāpēc izveidota Eiropas Padome, NATO, ANO un kādi ir to darbības virzieni;

 16.57. prot pastāstīt, kas ir globalizācija, kādas ir tās izpausmes Latvijā un pasaulē;

 16.58. zina jēdzienu "ilgtspējīga attīstība" un ilgtspējīgās attīstības saistību ar vides, ekonomisko un sociālo jomu.

 17. Izglītojamā attieksmes raksturo šī pielikuma 14.2., 14.3., 14.4., 14.5., 14.6., 14.9., 14.11., 14.12., 14.14., 15.6., 15.7., 15.9. un 16.29.apakšpunktā minētās prasības.

Izglītības un zinātnes ministre I.Druviete

Iesniedzējs:

Izglītības un zinātnes ministre I.Druviete

Vizē:

Valsts sekretāre S.Liepiņa

02.07.2014.

 3699

 I.Īvāne

67047849, ineta.ivane@izm.gov.lv